Il-Prim Ministru Robert Abela ammetta t-Tlieta li fil-proċess meta l-ekonomija Maltija marret għall-aħjar wara perjodu inattiv, il-Gvern jaf naqas milli jipproteġi l-ambjent. Hu kien qed jirreferi għall-art taż-Żonqor li fl-2015 ingħatat lill-Università Amerikana ta' Malta (AUM) taħt ċirkostanzi kontroversjali. It-Tnejn, Abela stess ħabbar li l-art se tingħata lura lill-Gvern u l-AUM se takkwista xi art fi Smart City fil-Kalkara minflok. Id-dettalji tal-ftehim jgħidu li appena takkwista din l-art ġo Smart City u żżomm il-kampus f'Bormla, l-AUM se jkollha tmur lura fuq il-pjanijiet tagħha biex kampus ieħor f'Marsaskala fiż-Żonqor u dormitorju minflok parkeġġ fl-Isla. Minkejja l-assigurazzjoni li l-ftehim se jkun pubbliku u mhu se jinvolvi l-ebda "side agreements", Abela naqas milli jiżvela aktar dettalji dwar il-ftehim. Hu spjega li l-ftehim kien se jiġi ppreżentat lill-Kabinett qabel ma jkun skrutinizzat fil-Parlament. Abela fakkar li fl-2013, meta l-Partit Laburista reġa' ġie elett fil-Gvern, l-ekonomija tal-pajjiż kienet "imfarrka" u l-prijorità tal-Gvern kienet li jibdiha mill-bidu. Infatti, hu sostna li l-proġett tal-Università Amerikana kien wieħed tajjeb u li l-ftehim tal-lum se jżewweġ l-aspetti ambjentali u edukattivi tal-Gvern. F'Settembru tas-sena l-oħra, il-Partit Nazzjonalista appella lill-Gvern biex l-art taż-Żonqor tingħata lura lill-poplu Malti u li proġetti proposti barra miż-żona tal-iżvilupp għandhom ikollhom l-approvazzjoni ta' żewġ terżi tal-Membri Parlamentari. F'Settembru 2021: L-art taż-Żonqor għandha tingħata lura lill-poplu – PN Filmat: Miguela Xuereb KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook